LATVIJAS REPUBLIKAS MINISTRU KABINETS

2012.gada . Noteikumi Nr.

Rīgā (prot.Nr. , . §)

**Kārtība, kādā nodrošina Latvijai piešķirto emisijas kvotu izsolīšanu**

 Izdoti saskaņā ar likuma

 „Par piesārņojumu”

32.2 panta septīto daļu

**I. Vispārīgie jautājumi**

1. Noteikumi nosaka Latvijai piešķirto emisijas kvotu izsolīšanas kārtību.

2. Šie noteikumi neattiecas uz emisijas kvotām, kas piešķirtas saskaņā ar Latvijas emisijas kvotu sadales plānu 2008.-2012.gadam.

3. Emisijas kvotas izsola kopējā izsoļu platformā, kas izvēlēta saskaņā ar Eiropas **Komisijas 2010. gada 12. novembra Regulas (ES) Nr. 1031/2010 par siltumnīcas efektu izraisošo gāzu emisiju kvotu izsoļu laika grafiku, administrēšanu un citiem aspektiem saskaņā ar Eiropas Parlamenta un Padomes Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā,** (turpmāk – Komisijas Regula Nr. 1031/2010) **26. pantu un Kopīgā iepirkuma nolīgumu par kopēju izsoles platformu iepirkumu (turpmāk – Kopīgā iepirkuma nolīgums). Emisijas kvotas izsola** Komisijas Regulas Nr. 1031/2010 23. un 43.panta, un Kopīgā iepirkuma nolīguma noteiktajā kārtībā.

4. Emisijas kvotu skaitu, kas izsolāms kalendārajā gadā, nosaka atbilstoši Komisijas Regulas Nr. 1031/2010 10. un 12. pantam. Katras izsoles norises datumu un laiku nosaka atbilstoši Komisijas Regulas Nr. 1031/2010 8. un 14. pantam.

**II. Latvijas institūciju kompetence emisijas kvotu izsolīšanā**

5. Kompetentā iestāde emisijas kvotu izsolīšanas nodrošināšanā ir Vides aizsardzības un reģionālās attīstības ministrija (turpmāk – kompetentā iestāde).

6. Kompetentā iestāde:

6.1. veic Komisijas Regulas Nr. 1031/2010 23.pantā noteiktās izsolītāja funkcijas;

6.2. koordinē Komisijas Regulas Nr. 1031/2010 ietvaros noslēgtā nolīguma par kopēju izsoles platformu iepirkumu un nolīguma par izsoles uzrauga iecelšanu paredzēto saistību izpildi (turpmāk – kopīgie nolīgumi), tai skaitā, pārstāv Latviju kopīgo nolīgumu ietvaros izveidoto komiteju darbā;

6.3. apkopo emisijas kvotu izsolīšanā iesaistīto Latvijas institūciju sniegto informāciju par konfidencialitātes ievērošanu un interešu konflikta novēršanu un, ja nepieciešams, informē par to Eiropas Komisiju;

6.4. informē Eiropas Komisiju par izsoļu ieņēmumu izmantošanu atbilstoši Eiropas Komisijas noteiktajiem termiņiem un nosacījumiem;

6.5. sagatavo operatoriem vadlīnijas par emisijas kvotu iegādi izsolēs.

7. Tirgus pārraudzītājs Komisijas Regulas Nr. 1031/2010 43.panta izpratnē ir Finanšu un kapitāla tirgus komisija.

8. Lai nodrošinātu šo noteikumu 6.2. apakšpunktā noteiktā uzdevuma izpildi, kompetentā iestāde izveido starpinstitūciju darba grupu (turpmāk – darba grupa), kurā piedalās divi pārstāvji no Vides aizsardzības un reģionālās attīstības ministrijas un pa vienam pārstāvim no Finanšu ministrijas, Valsts kases un Finanšu un kapitāla tirgus komisijas. Darba grupas darbības nolikumu apstiprina vides aizsardzības un reģionālās attīstības ministrs.

Ministru prezidents V. Dombrovskis

Vides aizsardzības un

reģionālās attīstības ministrs E. Sprūdžs

Vīza:

Valsts sekretāra p.i.

Administrācijas vadītājs A. Eglājs

30.08.2012. 16:44

Ilze Prūse, 67026538,

ilze.pruse@varam.gov.lv